U-I-386/96
Natisni
Opravilna št.:
U-I-386/96
Datum odločitve:
10. 4. 1997
Objavljeno:
OdlUS VI, 49
ECLI:
ECLI:SI:USRS:1997:U.I.386.96
Akt:
Odlok o ustanovitvi Javnega zavoda Zdravstveni dom Radeče (Uradni list RS, št. 70/96), 37. čl.
Izrek:
Pobuda za oceno ustavnosti in zakonitosti 37. člena Odloka o ustanovitvi Javnega zavoda Zdravstveni dom Radeče se zavrže.
Evidenčni stavek:
Odlok občinskega sveta o ustanovitvi javnega zdravstvenega zavoda ni predpis, temveč je posamični akt. Ustavno sodišče je pobudo za oceno ustavnosti in zakonitosti zavrglo, ker za njegovo oceno ni pristojno.
Geslo:
Nepristojnost Ustavnega sodišča za odločanje o ustavnosti in zakonitosti posamičnih aktov.
Občinski odlok o ustanovitvi javnega zavoda kot posamični akt.
Pravna podlaga:
Zakon o Ustavnem sodišču (ZUstS), 21., 25. čl.
Opomba:
V obrazložitvi svoje odločitve se Ustavno sodišče sklicuje na svoji zadevi št. U-I-172/92 z dne 22.4.1993 (OdlUS II,41) in št. U-I-105/92 z dne 9.11.1994 (OdlUS III,120).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Družba Rudis d.d., Trbovlje
Datum vloge:
18. 12. 1996
Vrsta odločitve:
sklep
Vrsta rešitve:
zavrženje
Dokument:
US18266
Dokument v PDF obliki:
U-I-386-96.pdf
115 KB
Prenesite datoteko
U-I-386/96
10.4.1997
S K L E P
Ustavno sodišče je v postopku za oceno ustavnosti in zakonitosti, začetem na pobudo družbe Rudis d.d., Trbovlje, na seji dne 10. aprila 1997
s k l e n i l o :
Pobuda za oceno ustavnosti in zakonitosti 37. člena Odloka o ustanovitvi Javnega zavoda Zdravstveni dom Radeče (Uradni list RS, št. 70/96) se zavrže.
O b r a z l o ž i t e v
1. Izpodbijani 37. člen Odloka o ustanovitvi Javnega zavoda Zdravstveni dom Radeče določa, da Občina Radeče "s tem odlokom ne prevzema in se ne obvezuje za kakršnekoli obveznosti JZ ZD Radeče in njenega dosedanjega ustanovitelja, ki so nastale pred 1.1.1995 z dnem ustanovitve nove Občine Radeče". Pobudnik navaja, da je izpodbijana določba v nasprotju s 140. členom Ustave ter z 51. in 100.a členom Zakona o lokalni samoupravi (Uradni list RS, št. 72/93, 6/94 - odl. US, 45/94 - odl. US, 57/94, 14/95, 20/95 - odl. US, 63/95, 73/95, 9/96 - odl. US, 39/96 in 44/96 - v nadaljevanju: ZUstS). Pobudnik je zgradil Zdravstveni dom Radeče na podlagi gradbene pogodbe s prejšnjo občino Laško, na katere ozemlju je bil takrat zdravstveni dom. Občina Laško naj bi pobudniku plačala približno 70 odstotkov vrednosti investicije. Po reformi lokalne samouprave spada navedeni objekt na območje Občine Radeče. Ta naj bi ga tudi prevzela v upravljanje in zanj s pomočjo pobudnika pridobila uporabno dovoljenje, vendar pa odklanja plačilo preostalih 30 odstotkov dolga (plačilo naj bi prav tako odklanjala tudi sedanja Občina Laško). Občina Radeče naj bi zato nezakonito in neustavno prevzela v upravljanje in v last premoženje, ki ga ni v celoti plačala, po sprejetju izpodbijane določbe Odloka pa ga tudi ne misli plačati. Pobudnik zato predlaga razveljavitev 37. člena Odloka.
2. Ustavno sodišče na podlagi 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) odloča med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani odlok ni predpis, temveč akt o ustanovitvi javnega zavoda. Takšen akt je posamičen akt, čeprav ga je v obliki odloka sprejel občinski svet. Takšno stališče je Ustavno sodišče zavzelo že v sklepih št. U-I-172/92 (OdlUS II, 41) in U-I-105/92 (OdlUS III, 120). Ustavno sodišče ni pristojno za odločanje o ustavnosti in zakonitosti posamičnih aktov, zato v primeru izpodbijanega odloka ni izpolnjen procesni pogoj iz 21. člena ZUstS za njegovo ustavnosodno presojo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Janez Šinkovec, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Tone Jerovšek